(૧) જેમ દરેક બાળક ની કુંડલી માં તે કેવો અભ્યાસ કરશે તે ગ્રહયોગો પ્રદર્શિત કરતાજ હોયછે અને તેના સારા અભ્યાસ માટે તેને ભણવા સ્કુલ માં એડમિશન લેતા પહેલા તેની કુંડલી અને નીશાળ ની કુંડલી આપણે કાઈ મેળવતા નથી તેવીજ રીતે દરેક યુવક/યુવતીની કુંડળીમાં તેના નસીબમાં કેવું દામ્પત્ય સુખ રહેલ છે તે બાબત તેની કુંડલી ના ગ્રહયોગ બતાવે છે. હવે જો લગ્ન પછી કુંડળીમાં કોઈ ફેરફાર કરવામાં આવતો નથી તો પછી બીજાની કુંડલી ની કોઈ અસર થતી નથી તેમ માની શકાય. (૨) કુંડલી મેળાપક નો મુખ્ય ઉદ્દેશ્ય તો વર-વહુને આપસમાં કેવો સ્વભાવ મેળ બેસશે તેનો અંદાજ મેળવવાનો હોય છે. જુના સમય માં સમાજ માં જ્યારે કાચી ઉંમરે લગ્ન થતા અને વર વહુ માં આપસી સુમેળ જોવા જેટલી પુખ્તતા નહોતી, લગ્ન પહેલા છોકરા-છોકરીને મળવાનું શક્ય નહોતું ત્યારે ગ્રહોની મદદ થી આવો અડસટ્ટો મેળવવાનું ઉપયોગી હોઈ શકે. પરંતુ હવે જમાનો બદલાયો છે ડેટિંગ ના જમાના માં હવે તો જેમને આપસ માં સારો પરિચય છે, એકબીજા નો સ્વભાવ જેઓ સારીરીતે પીછાને છે તેમના કિસ્સામાં જ્યોતિષના આ જરીપુરાણા અને સમય સાથે અપ્રસ્તુત બની ગયેલ સાધન નો ઉપયોગ કરવો એ તીરકામઠા વડે રણભૂમિ માં જવા બરાબર ગણાય.